text: भारतीय एनआइए टीम के पाकिस्तान दौरे पर उन्होंने कहा, मैं इस संबंध में किसी आधिकारिक अनुरोध से अवगत नहीं हूं। भारत के पनडुब्बी प्रक्षेपित बैलिस्टिक मिसाइल के परीक्षण के बारे में टिप्पणी करते हुए जकारिया ने कहा कि परमाणु पनडुब्बी बेड़े का विकास क्षेत्र के नाजुक रणनीतिक संतुलन पर असर डालेगा। कश्मीर पर जकारिया ने कहा कि पाकिस्तान ने सभी मंचों पर कश्मीरियों के कथित मानवाधिकारों के उल्लंघन को रेखांकित किया है। उन्होंने कहा कि कथित ‘भारतीय एजंट कुलभूषण जाधव की गिरफ्तारी ने पाकिस्तान के लंबे समय से रखे जा रहे रुख की पुष्टि की है कि देश में आतंकवादी घटनाओं में भारत का हाथ है। उन्होंने यह भी दावा किया कि यादव के इकबालिया बयान के आधार पर उसकी गिरफ्तारी हुई। हालांकि उन्होंने गिरफ्तारी का विवरण साझा करने से इन्कार कर दिया।